**A KÖSZI ÖNKÉNTES! EGYESÜLET 2019-ES TEVÉKENYSÉGE**

1. **Környezetvédelem, szemétszedések, közterület rendezések**

2019. március 23-án szezonnyitó szemétszüretet tartottunk, rekordszámú, 78 résztvevővel. Csatlakoztunk az Információs és Technológiai Minisztérium központi „Te szedd!” rendezvényéhez. Ez alkalommal is összeszedtük a szemetet a Szigeti út teljes pócsmegyer-surányi szakaszán is. Több budapesti önkéntes is csatlakozott hozzánk, valamint néhány szigetmonostori lakos.

Elindítottuk a „Vigyél egy fát és ültesd el” akciót, amely keretében 100 új fát vittek és ültettek el a helyiek. A Liget téren fásítást szerveztünk, 18 madárberkenyét és több száz mályvát ültettünk. A növényeket azóta is gondozzuk, májustól szeptemberig locsolócsapatot szerveztünk, hogy segítsük a növények fejlődését.

Nyáron csatlakoztunk a 10 millió fa Magyarországon mozgalomhoz, és az elkövetkezendő években azt a célt tűztük ki, hogy a lakosságszámnak megfelelő 2600 fát elültessük.

Márciusban és november elején megszerveztük a Liget tér takarítását, ahová sok család, sok gyermekkel jött el.

Az önkéntességért díjért kapott nyereménypénzünkből kora nyáron a pócsmegyeri révnél egy dizájnos panorámapadot állítottunk, Surányban pedig a Napsugár tér közepén egy „napsugár színű” körpadot. A körpad darabjainak festésében és a tér takarításában mintegy ötven önkéntes vett részt! A padot június 10-én avattuk, pikniket rendeztünk és a gyerekeknek gyurmadélutánt, tornával és fagyikuponnal.

Júniusban közösségi takarítást szerveztünk az alsóstrandon, több tucat résztvevővel.

Novemberben odúkészítő workshopot szerveztünk a Civilek Házában, amelyre mintegy ötvenen jöttek el, sok gyerekkel.

1. **Kulturális és ifjúsági rendezvények**

2019 tavaszán „Az éltető Duna” címmel rajzpályázatot írtunk ki óvodásoknak és általános iskolásoknak, amelyre ötven gyermek adott be rajzot. A díjkiosztó 2019. augusztus 3-án, az Irány Surány Fesztiválon volt. A rajzokból készült kiállítást a könyvmegállóban rendeztük, amely 2019. december elején a Pócsmegyer Rendezvényközpontba költözött, majd 2020 januárjában a Szigetmonostori Faluházba.

A kiállításról a Danubia Televízió is beszámolt:

<https://www.youtube.com/watch?v=R3XD448rHKY&fbclid=IwAR2BjmKKIuXEo18FnJophDYjWyin71D8XqS9ZHWaeMsRccWjBbYyToCS7sI>

Az Irány Surány Fesztiválon idén harmadik alkalommal adtuk át a legtevékenyebb tagjainknak a Köszi, önkéntes! díjakat.

<https://www.facebook.com/koszionkentes/videos/340363940227649/>

2019 augusztusában az Irány Surány Fesztiválon környezetvédelmi, környezettudatos játékokkal mi is jelen voltunk, a sátrunkban a két nap alatt több százan fordultak meg.

2019. július 1-5. között vendégül láttunk nyolc Tiszavasváriban lakó roma gyermeket és vezetőjüket, testvércsoportunk tagjait, akiknek környezetvédelmi és sport programokat szerveztünk.

A táborról készült filmrészlet itt tekinthető meg:

<https://www.youtube.com/watch?v=L4dTlH4gGIA>

2019. augusztus 31-én szezonzáró Duna parti partyt rendeztünk az alsóstrandon, főzéssel és gyerekprogramokkal, valamint az Ökosziget táborról szóló film levetítésével.

1. **Jótékonysági munka**

2019 novemberében jótékonysági ruhavásárt szerveztünk testvércsoportunk, a Tiszta Bűdért gyermekei karácsonyi mikuláscsomagjaira, ajándékaira.

Mint az előző évben, 2019-ben is adománygyűjtő kampányt szerveztünk karácsony előtt, a négy adománydobozunkban összegyűlt pénznek köszönhetően 15 élelmiszercsomagot tudtunk vásárolni helyi rászorulóknak. Helyi cipősdoboz akciót is szerveztünk, az első három adventi gyertyagyújtáson mi is kint voltunk a PRK előtt és a Napsugár téren a kis asztalkánkkal, a cipősdobozokat helyi gyermekek kapták.

Új elem volt, hogy a Pócsmegyer Rendezvényközpont munkatársai jótékonysági sütiversenyt szerveztek, amelynek bevételét egyesületünk szintén a karácsonyi élelmiszercsomagokra költötte. Cserébe két asztalon kézműves foglalkozásokat tartottunk a helyi gyermekeknek.

1. **Kapcsolat Pócsmegyer-Surány Önkormányzatával**

Csoportunk az Önkormányzattól anyagi támogatást nem kért és így nem is kapott, az Önkormányzat azonban több alkalommal nyújtott természetbeni támogatást a csoportnak. Négy alkalommal kértük és kaptuk meg díjmentesen a Civilek Házát, ingyen asztalt a bolhapiacra, rajzpályázati kiállítóhelyet „Az éltető Duna” kiállításra.

Külön kiemelem, hogy a rendezvényeinken, településszépészeti akcióink nagy részén Gombás Jenő alpolgármester úr az önkénteseinkkel együtt tevékenyen részt vett, amit köszönünk.

1. **Szervezeti ügyek**

A Köszi, önkéntes! csoport 2019. január 1-től a Maszlag Szabadidő Egyesület része lett, és 2019. július 11-én bejegyeztek minket, mint önálló egyesületet, Köszi, önkéntes! Egyesület néven.

Jelenleg 39 rendes és 9 pártoló taggal működünk. Elnök: Topits Judit, alelnökök: Kigyós Attila és Antmann István. Úgy gondoljuk, egyre eredményesebben tudunk működni a település érdekében.

Pócsmegyer-Surány, 2020. február 9. Topits Judit, elnök

 Köszi, önkéntes! Egyesület